b"\n_START_ARTICLE_\nJaponi\xc5\xa1ki kreipiniai (titulai)\n_START_PARAGRAPH_\nJaponi\xc5\xa1ki pagerbiniai\xc2\xa0\xe2\x80\x93 Japonijoje po asmens vardo naudojami pagarb\xc4\x85 i\xc5\xa1rei\xc5\xa1kiantys \xc5\xbeod\xc5\xbeiai._NEWLINE_Da\xc5\xbeniausiai naudojamas san, kuris atitinka \xc5\xbeod\xc5\xbeius ponia, panel\xc4\x97, ponas, ponaitis. Taigi \xc4\xaf poni\xc4\x85 Tanak\xc4\x85 Japonijoje kreipiamasi junginiu \xe2\x80\x9eTanaka\xc2\xa0\xe2\x80\x93 san\xe2\x80\x9c. Kiti paplit\xc4\x99 pagerbiniai yra sama, sensei, kun ir \xc4\x8dan. Visi \xc5\xa1ie pagerbiniai paprastai nepridedami kalbant apie save pat\xc4\xaf.\n_START_SECTION_\nNaudojimas\n_START_PARAGRAPH_\nJaponijoje taisyklingas pagerbini\xc5\xb3 naudojimas yra laikomas labai svarbiu. Daugumoje situacij\xc5\xb3 pagerbinio praleidimas, kreipiantis \xc4\xaf asmen\xc4\xaf, yra laikomas prast\xc5\xb3 manier\xc5\xb3 \xc5\xbeenklu._NEWLINE_Nors pagerbiniai po vardo naudojami beveik visada, yra keletas i\xc5\xa1im\xc4\x8di\xc5\xb3. Jie da\xc5\xbeniausiai nereikalingi, kai kalbama apie \xc5\xa1eimos ar grup\xc4\x97s, kuriai priklauso kalbantysis, nar\xc4\xaf su pa\xc5\xa1aliniu \xc5\xbemogumi. Bendraudami tarpusavyje grup\xc4\x97s (pvz., \xc4\xafmon\xc4\x97s darbuotoj\xc5\xb3) nariai naudoja kur\xc4\xaf nors pagerbin\xc4\xaf (paprastai san). Vis d\xc4\x97lto, kalb\xc4\x97dami su \xc5\xbemon\xc4\x97mis nepriklausan\xc4\x8diais grupei, jie neprideda pagerbinio kalb\xc4\x97dami apie vienas kit\xc4\x85. Tai tinka net kalbant apie vadovus. Pavyzd\xc5\xbeiui, sekretorius kreipsis \xc4\xaf kompanijos prezident\xc4\x85 naudodamas pagerbin\xc4\xaf sama arba \xc5\xa1a\xc4\x8d\xc5\x8d, ta\xc4\x8diau, min\xc4\x97damas prezident\xc4\x85 Maeda pa\xc5\xa1aliniams, j\xc4\xaf vadins tiesiog Maeda (be jokio titulo). Taip pat pagerbiniai da\xc5\xbenai nenaudojami kalbant apie istorines asmenybes. Tiesa, tokiu atveju, kartais naudojami kariniai ar apdovanojim\xc5\xb3 titulai.\n_START_SECTION_\nSan\n_START_PARAGRAPH_\nSan\xc2\xa0\xe2\x80\x93 da\xc5\xbeniausiai pasitaikantis pagerbinys, naudojamas tuomet, kai adresato statusas neatitinka nei vieno i\xc5\xa1 \xc5\xbeemiau minim\xc5\xb3._NEWLINE_San da\xc5\xbenai ver\xc4\x8diamas \xc4\xaf ponia, panel\xc4\x97, ponas, ponaitis ir pan. \xc5\xa0is pagerbinys gali b\xc5\xabti pridedamas ne tik prie vard\xc5\xb3, bet ir prie profesijos. Pvz., \xc4\xaf m\xc4\x97sinink\xc4\x85 galima kreiptis \xe2\x80\x9enikuja\xc2\xa0\xe2\x80\x93 san\xe2\x80\x9c\xc2\xa0\xe2\x80\x93 \xe2\x80\x9epone m\xc4\x97sininke\xe2\x80\x9c, o \xc4\xaf knyg\xc5\xb3 pardav\xc4\x97j\xc4\x85\xc2\xa0\xe2\x80\x93 honja\xc2\xa0\xe2\x80\x93 san\xc2\xa0\xe2\x80\x93 \xe2\x80\x9epone knyg\xc5\xb3 pardav\xc4\x97jau\xe2\x80\x9c._NEWLINE_San gali b\xc5\xabti naudojamas kalbant apie \xc4\xafmones. Pvz., biurai ar parduotuv\xc4\x97s priklausan\xc4\x8dios kompanijai \xe2\x80\x9eKod\xc5\xbeima Denki\xe2\x80\x9c pana\xc5\xa1i\xc5\xb3 kompanij\xc5\xb3 gali b\xc5\xabti vadinami Kod\xc5\xbeima Denki\xc2\xa0\xe2\x80\x93 san. Tokius pavadinimus galima i\xc5\xa1vysti smulkiuose \xc5\xbeem\xc4\x97lapiuose, telefon\xc5\xb3 knygose ar vizitin\xc4\x97se kortel\xc4\x97se Japonijoje._NEWLINE_San kartais pritaikomas ir kai kurioms maisto r\xc5\xab\xc5\xa1ims ar gyv\xc5\xabnams. Pvz., \xc5\xbeuvis naudojama maisto gamybai gali b\xc5\xabti pavadinta sakana\xc2\xa0\xe2\x80\x93 san, o triu\xc5\xa1is\xc2\xa0\xe2\x80\x93 usagi\xc2\xa0\xe2\x80\x93 san._NEWLINE_Pastaba: han yra san atitikmuo Kioto ir, daug da\xc5\xbeniau, Kansai dialekte.\n_START_SECTION_\nKun\n_START_PARAGRAPH_\nKun yra neoficialius bei intymus pagerbinys, paprastai naudojamas kreipiantis \xc4\xaf vyrus. Tok\xc4\xaf pagerbin\xc4\xaf prie vardo prideda vyresnieji, kreipdamiesi \xc4\xaf jaunesniuosius ar pavaldinius (neb\xc5\xabtinai jaunesnius am\xc5\xbeiumi), pana\xc5\xa1aus am\xc5\xbeiaus vyrai, kalb\xc4\x97dami tarpusavyje, ir visi, kas kreipiasi \xc4\xaf berniuk\xc4\x85. Verslo situacijose \xc4\xaf moter\xc4\xaf (ypa\xc4\x8d jaun\xc4\x85) vyresnieji vadovai (vyrai) taip pat gali kreiptis pagerbiniu kun. Kartais \xe2\x80\x9ekun\xe2\x80\x9c naudojamas ir kalbant apie naminius gyv\xc5\xabnus (patinus)._NEWLINE_Pedagogai \xc4\xaf mokinius (berniukus) paprastai kreipiasi prid\xc4\x97dami kun, tuo tarpu \xc4\xaf mergaites kreipiamasi san arba \xc4\x8dan. Kun nenaudojimas, kalbant apie berniukus, laikomas nemandagumu. Tiesa, kun tradici\xc5\xa1kai nepridedamas kreipiantis \xc4\xaf savo s\xc5\xabn\xc5\xb3 (nebent kun yra ma\xc5\xbeybinio vardo dalis: Akira\xc2\xa0\xe2\x80\x93 kun\xe2\x80\x93Akkun) ar apie j\xc4\xaf kalbant kitiems._NEWLINE_Japonijos parlamente pirmininkaujantis asmuo \xc4\xaf parlamento narius kreipiasi pagerbiniu kun.\n_START_SECTION_\n\xc4\x8can\n_START_PARAGRAPH_\n\xc4\x8can yra pagerbinys, naudojamas kalbant apie vaikus, gyv\xc5\xabnus ir \xc5\xbemones, kuriuos kalbantysis pa\xc5\xbe\xc4\xafsta nuo vaikyst\xc4\x97s. Kreipiantis \xc4\xaf suaugus\xc4\xafj\xc4\xaf, kurio kalbantysis nepa\xc5\xbe\xc4\xafsta nuo vaikyst\xc4\x97s, \xc4\x8dan naudojamas tik esant labai artimiems santykiams (da\xc5\xbeniau tinka moteriai, nei vyrui). Beje, \xc4\x8dan prid\xc4\x97jimas prie pakeisto vardo kamieno reikalauja artimesni\xc5\xb3 santyki\xc5\xb3 nei prid\xc4\x97jimas prie pilnos vardo formos._NEWLINE_\xc4\x8can taip pat gali b\xc5\xabti pridedamas prie \xc4\xaf\xc5\xbeymybi\xc5\xb3 vard\xc5\xb3, taip i\xc5\xa1rei\xc5\xa1kiant susi\xc5\xbeav\xc4\x97jim\xc4\x85. Pvz., Arnoldas \xc5\xa0varcnegeris Japonijoje \xc4\xafgijo pravard\xc4\x99 \xc5\xa0uva \xc4\x8dan._NEWLINE_Tradici\xc5\xa1kai jokie pagerbiniai prie savo paties vardo nepridedami, kai kurios jaunos moterys \xc4\xafgyja \xc4\xafprot\xc4\xaf kalb\xc4\x97ti apie save tre\xc4\x8diu asmeniu prid\xc4\x97damos \xc4\x8dan. Pvz., jauna moteris vardu Maki gali save vadinti Maki\xc2\xa0\xe2\x80\x93 \xc4\x8dan. \xc4\x8can taip pat taikomas naminiams gyv\xc5\xabnams kreipiantis \xc4\xaf juos ar kalbant su ma\xc5\xbeu vaiku._NEWLINE_\xc4\x8can turi kelet\xc4\x85 ret\xc5\xb3 variant\xc5\xb3, pvz., \xc4\x8din ir tan._NEWLINE_Japon\xc5\xb3 \xc5\xbeiniasklaida naudoja \xc4\x8dan kalbant apie pradin\xc4\x97s mokyklos mokinius bei pagrindin\xc4\x97s mokyklos mergaites.\n_START_SECTION_\nSenpai ir k\xc5\x8dhai\n_START_PARAGRAPH_\nPagerbin\xc4\xaf senpai naudoja mokiniai, kreipdamiesi \xc4\xaf vyresnius u\xc5\xbe save mokinius. Taip pat naudojamas bet kokioje akademin\xc4\x97je aplinkoje, sporto klubuose bei verslo situacijose, minint vir\xc5\xa1esn\xc4\xaf u\xc5\xbe save._NEWLINE_K\xc5\x8dhai yra atvirk\xc5\xa1\xc4\x8dias senpai. Jis naudojamas kreiptis \xc4\xaf jaunesniuosius. Vis d\xc4\x97lto, tam tikrais atvejais tiesioginis kreipimasis \xc4\xaf k\xc4\x85 nors k\xc5\x8dhai gali b\xc5\xabti palaikytas \xc4\xaf\xc5\xbeeidimu ar perd\xc4\x97tu glob\xc4\x97ji\xc5\xa1kumu.\n_START_SECTION_\nSensei\n_START_PARAGRAPH_\nSensei (kil\xc4\x99s i\xc5\xa1 bendrin\xc4\x97s kin\xc5\xb3 kalbos xi\xc4\x81n sh\xc4\x93ng 'ponas') yra naudojamas kreiptis \xc4\xaf mokytojus, specialistus (pvz., gydytojus, advokatus), politikus ir kitus autoritetingus asmenis. \xc5\xa0iuo titulu i\xc5\xa1rei\xc5\xa1kiama pagarba asmeniui, pasiekusiam auk\xc5\xa1t\xc4\x85 lyg\xc4\xaf savo specializacijoje. Pvz., japoni\xc5\xa1kos manga\xe2\x80\x98os m\xc4\x97g\xc4\x97jai \xc4\xaf manga\xe2\x80\x99os meistrus kreipiasi prie vardo prid\xc4\x97dami titul\xc4\x85 sensei (manga\xe2\x80\x98os meistras Rumiko Takaha\xc5\xa1i gerb\xc4\x97j\xc5\xb3 yra vadinamas Takaha\xc5\xa1i sensei). Sensei naudojamas ir ra\xc5\xa1ytoj\xc5\xb3, muzikant\xc5\xb3, aktori\xc5\xb3 ir t. t. gerb\xc4\x97j\xc5\xb3. Tai taip pat \xc4\xafprastas Japonijos kov\xc5\xb3 men\xc5\xb3 instruktoriaus titulas._NEWLINE_Sensei gali b\xc5\xabti naudojamas ir verslo, politikos ir religijos lyderi\xc5\xb3 pasek\xc4\x97j\xc5\xb3, pataikaujant vadovui. Japonai taip pat naudoja \xc5\xa1\xc4\xaf pagerbin\xc4\xaf, nor\xc4\x97dami pajuokti perd\xc4\x97t\xc4\x85 kai kuri\xc5\xb3 lyderi\xc5\xb3 liaupsinim\xc4\x85 ar pabr\xc4\x97\xc5\xbeti asmen\xc5\xb3, leid\xc5\xbeian\xc4\x8di\xc5\xb3 kreiptis \xc4\xaf juos su titulu sensei, didyb\xc4\x97s manij\xc4\x85.\n_START_SECTION_\nSama\n_START_PARAGRAPH_\nSama yra oficialesn\xc4\x97 san versija. \xc5\xa0is pagerbinys paprastai pridedamas kreipiantis \xc4\xaf daug auk\xc5\xa1tesn\xc4\x97s pad\xc4\x97ties asmenis ir komerciniuose bei verslo susitikimuose kreipiantis \xc4\xaf klientus. Taip pat naudojamas kalbant apie asmenis ar daiktus, kuriems kalbantysis nori i\xc5\xa1reik\xc5\xa1ti pagarb\xc4\x85 (pvz., okiaku\xc2\xa0\xe2\x80\x93 sama 'klientas' ar Tatei\xc5\xa1i\xc2\xa0\xe2\x80\x93 sama (akmuo Japonijoje laikomas dievybe)). Be to, Japonijos krik\xc5\xa1\xc4\x8dionys melsdamiesi \xc4\xaf Diev\xc4\x85 kreipiasi Kami\xc2\xa0\xe2\x80\x93 sama. Sama galima prid\xc4\x97ti ir prie heroj\xc5\xb3, turin\xc4\x8di\xc5\xb3 ypating\xc5\xb3 talent\xc5\xb3 ar laikom\xc5\xb3 ypa\xc4\x8d \xc5\xbeaviais, vard\xc5\xb3. Dar \xc5\xa1is titulas gali i\xc5\xa1reik\xc5\xa1ti arogancij\xc4\x85. Kalb\xc4\x97jimas apie save pat\xc4\xaf pridedant sama laikomas didelio egoizmo \xc5\xbeenklu._NEWLINE_Sama pridedamas prie adresato vardo ant pa\xc5\xa1to siuntini\xc5\xb3 ir lai\xc5\xa1k\xc5\xb3 bei da\xc5\xbenai matomas dalykiniuose elektroniniuose lai\xc5\xa1kuose._NEWLINE_Verta pamin\xc4\x97ti, kad sama gali priklausyti tokioms fraz\xc4\x97ms kaip o\xc2\xa0\xe2\x80\x93 ma\xc4\x8did\xc5\x8d sama (atleiskite, kad priver\xc4\x8diau laukti), o\xc2\xa0\xe2\x80\x93 tsukare sama (u\xc5\xbeuojautos \xc5\xbemogui, sunkiai ir ilgai dirbusiam, i\xc5\xa1rai\xc5\xa1ka) ir go\xc2\xa0\xe2\x80\x93 kuro sama (darbo pripa\xc5\xbeinimo i\xc5\xa1rai\xc5\xa1ka), nors ra\xc5\xa1oma taip pat, etimologi\xc5\xa1kai ir semanti\xc5\xa1kai \xc5\xa1i fraz\xc4\x97 skiriasi nuo sama, naudojamos pagerbiniuose._NEWLINE_Taip pat kaip sama yra san versija, \xc4\x8dama yra \xc4\x8dan versija, paprastai naudojama vyresni\xc5\xb3 \xc5\xbemoni\xc5\xb3.\n_START_SECTION_\n\xc5\xa0i\n_START_PARAGRAPH_\n\xc5\xa0i naudojamas oficialiuose tekstuose ir kartais oficialiuose pasisakymuose, kalbant apie asmen\xc4\xaf, su kuriuo kalbantysis niekada nebuvo asmeni\xc5\xa1kai susipa\xc5\xbein\xc4\x99s. Da\xc5\xbenai \xc5\xa1\xc4\xaf titul\xc4\x85 vartoja diktoriai. Vien\xc4\x85 kart\xc4\x85 pamin\xc4\x97jus asmens vard\xc4\x85 su titulu \xc5\xa1i, v\xc4\x97liau vardo galima nebemin\xc4\x97ti (kreiptis tiesiog \xc5\xa1i) iki tol, kol kalbama tik apie vien\xc4\x85 asmen\xc4\xaf."